SKRIFTLIG FORESPØRGSEL E-0514/01

af Olivier Dupuis (TDI) til Kommissionen

(22. februar 2001)

Om: Undtagelsestilstand og spændt situation i Ecuador

Den skrappe økonomiske politik, som den ecuadorianske regering har iværksat for at slippe ud af den dramatiske økonomiske krise, som har plaget landet i mere end tre år, har ført til alvorlige sociale spændinger. Ud over at en betydelig del af den økonomisk aktive del af befolkningen søger væk fra landet på grund af fattigdommen, finder der stigende mobilisering og protester sted blandt de hårdest ramte samfundslag, som for en stor dels vedkommende er identisk med den indfødte indianske befolkning.

De ecuadorianske myndigheder har reageret på den spændte situation ved at sætte politistyrker ind og erklære undtagelsestilstand.

Frygter Kommissionen, at den økonomiske krise sammen med de etniskprægede protester, som hidtil grundlæggende har været fredelige, kan bringe den reelt flernationale og demokratiske stat, der er indført med den nye ecuadorianske forfatning, i fare?

Har Kommissionen i denne forbindelse allerede taget eller agter den at tage stilling mod undtagelsestilstanden?

Vil Kommissionen opfordre den ecuadorianske regering til at garantere de borgerlige og politiske rettigheder også i forbindelse med befolkningens protester, så længe disse er fredelige, for at undgå, at situationen udarter sig?

Deler Kommissionen den opfattelse, at det internationale samfund, på baggrund af den reelle fattigdom, som ca. 70 % af befolkningen lever under, og den ustabile politiske situation, bør tage fat på problemerne omkring Ecuadors udenrigsgæld og den påtrængende sanering af landets økonomi i Parisklubbens regi, og at man i den forbindelse bør undgå simple støtteordninger og i stedet fremme nationale og internationale investeringer i stor skala?

Hvilke andre initiativer påtænker Kommissionen at træffe for at hjælpe Ecuador i denne vanskelige situation?

Svar afgivet på Kommissionens vegne af Christopher Patten

(28. marts 2001)

Undtagelsestilstanden i Ecuador, der blev indført den 2. februar 2001, blev ophævet den 7. i samme måned, efter at der var blevet undertegnet en aftale mellem Republikken Ecuadors regering og repræsentanter for de oprindelige folk. Kommissionen hilser med tilfredshed, at dialogen således er blevet genoptaget, og at der er blevet indledt nye drøftelser, således at det igen er muligt at sikre de forfatningsmæssige friheder fuldt ud. Den voksende identifikation mellem forskellige sociale protestbevægelser og landets oprindelige folk er efter Kommissionens opfattelse foruroligende og udgør en risiko for balancen mellem de forskellige etniske grupper i landet. Det bør imidlertid noteres, at beskyttelse af de oprindelige folks rettigheder er et prioriteret mål i det Europæiske initiativ for demokrati og menneskerettigheder (budgetkapitel B7-70) i Ecuador.

Kommissionen mobiliserer i øvrigt alle de midler, den har til sin rådighed for at støtte Ecuador i kampen mod fattigdommen: Der indrømmes toldpræferencebehandling for udførsler fra Ecuador (den generelle præferenceordning for Andesgruppen og Mellemamerika(1)), der ydes støtte i form af gavebistand (som følgelig ikke øger landets gældsbyrde) til økonomiske og faglige samarbejdsaktiviteter, dels i partnerskab med regeringen (gennemsnitlig 13 mio. EUR om året), dels i partnerskab med civilsamfundet (5 ngo-projekter modtog støtte på i alt 3,3 mio. EUR i 2000).

I perioden 2000-2006 vil samarbejdet med regeringen i Ecuador først og fremmest fokusere på områderne sundhed, infrastruktur, miljø og økonomisk samarbejde.

Siden 1996 er der desuden blevet ydet 4 mio. EUR i humanitær hjælp til landet (jordskælv, tørkeperioder, El Niño, oversvømmelser, vulkanudbrud og epidemier).

(1) Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001, EFT L 357 af 30.12.1998.